b"\n_START_ARTICLE_\nDiego Tardelli\n_START_PARAGRAPH_\nDiego Tardelli Martins (s\xc3\xbcndinud 10. mail 1985 Santa B\xc3\xa1rbara d'Oestes) on Brasiilia jalgpallur, kes m\xc3\xa4ngib r\xc3\xbcndava poolkaitsja v\xc3\xb5i r\xc3\xbcndjana Brasiilia k\xc3\xb5rgliiga klubis Gr\xc3\xaamio._NEWLINE_Ta alustas klubikarj\xc3\xa4\xc3\xa4ri S\xc3\xa3o Paulos, mille p\xc3\xb5himeeskonnas deb\xc3\xbcteeris ta 2003. aastal. S\xc3\xa3o Pauloga v\xc3\xb5itis ta 2005. aastal L\xc3\xb5una-Ameerika klubide meistriv\xc3\xb5istlused Copa Libertadorese ja tuli 2007. aastal Brasiilia meistriks. Hiljem on ta Brasiilia k\xc3\xb5rgliigas m\xc3\xa4nginud veel S\xc3\xa3o Caetanos, Flamengos, Atl\xc3\xa9tico Mineiros ja alates 2019. aastast Gr\xc3\xaamios. 2013. aastal v\xc3\xb5itis ta Atl\xc3\xa9tico Mineiroga teist korda oma karj\xc3\xa4\xc3\xa4ris Copa Libertadorese. Lisaks v\xc3\xb5itis ta Atl\xc3\xa9tico Mineiroga 2014. aastal L\xc3\xb5una-Ameerika superkarika ja Brasiilia karika. Aastatel 2009 ja 2014 on ta valitud Brasiilia k\xc3\xb5rgliiga s\xc3\xbcmboolsesse koosseisu (m\xc3\xb5lemal hooajal m\xc3\xa4ngis ta Atl\xc3\xa9tico Mineiros). 2009. aastal l\xc3\xb5i ta Brasiilia k\xc3\xb5rgliigas 19 v\xc3\xa4ravat ja jagas Adrianoga suurima v\xc3\xa4ravak\xc3\xbcti tiitlit._NEWLINE_Tardelli esimeseks v\xc3\xa4lisklubiks oli Hispaania k\xc3\xb5rgliiga klubi Real Betis, kus ta m\xc3\xa4ngis ta laenul 2006. aastal. Samal aastal m\xc3\xa4ngis ta veel laenul Hollandi k\xc3\xb5rgliiga klubis PSV Eindhoven. Hiljem on ta m\xc3\xa4nginud veel Venemaa k\xc3\xb5rgliiga klubis Mahhat\xc5\xa1kala An\xc5\xbei, Katari k\xc3\xb5rgliigas Al-Gharafas ja Hiina k\xc3\xb5rgliigas Shandong Luneng Taishanis._NEWLINE_Esimest korda kutsuti Tardelli Brasiilia koondisse 2009. aasta juulis s\xc3\xb5prusm\xc3\xa4nguks Eestiga. Ta tegi selles m\xc3\xa4ngus 12. augustil ka koondisedeb\xc3\xbc\xc3\xbcdi. Koondisekarj\xc3\xa4\xc3\xa4ri esimesed kaks v\xc3\xa4ravat l\xc3\xb5i ta 11. oktoobril 2014 m\xc3\xa4ngus Argentina vastu. Ta kuulus Brasiilia koondisse 2015. aasta Copa Am\xc3\xa9rical._NEWLINE_Nime Tardelli on ta saanud Itaalia jalgpallilegendi Marco Tardelli j\xc3\xa4rgi."